Besemstok-aanranding: Skoonmaker geskors‘n Skermskoot uit die video. Die departement van onderwys het die skoonmaker van ŉ skool in Standerton, Mpumalanga, wat op video afgeneem is waar hy ŉ skolier met ŉ besem aanrand, hangende die uitkoms van die ondersoek, geskors. Jasper Zwane, ŉ woordvoerder van die provinsiale departement van onderwys, het by navraag aan Maroela Media gesê die departement veroordeel die voorval ten sterkste. Lt. Johannes Nhlabathi, ŉ polisiewoordvoerder, het Maandag aan Maroela Media gesê die voorval het verlede Donderdag by die Stanwest Gekombineerde Skool plaasgevind. “Die 16-jarige skolier het glo voor die voorval op die skoolbanke gespring en die skoonmaker het hom gesien,” het Nhlabathi gesê. “Die skoonmaker het die klaskamer betree en die seun met ŉ besem aangerand. Hy het die besem op die leerling gebreek.” Die seun moes behandeling in die hospitaal ontvang. ŉ Saak van aanranding is dieselfde dag by die polisie aanhangig gemaak en die skoonmaker is Vrydag in hegtenis geneem. Hy moet vandag [Dinsdag] weer in die Standerton-landdroshof verskyn. Zwane het die polisie bedank vir hul spoedige optrede om die werker in hegtenis te neem en aan te hou. Hy het gesê die skool se beheerliggaam het die leerling se ouers Saterdag ontmoet, dieselfde dag wat die seun ontslaan is. “Die kind se toestand het baie verbeter en hy sou Maandag weer terugkeer skool toe,” het Zwane gesê. Zwane het gesê die departement sal die saak noukeurig volg en dophou. ŉ Leerling het die voorval met ŉ selfoon afgeneem en die beeldmateriaal aan die Standerton Advertiser-verskaf, Klik hier om dit te kyk. Waarskuwing: Die video mag sensitiewe kykers ontstel.